b'\n_START_ARTICLE_\nZadre\xc4\x8dka dolina\n_START_PARAGRAPH_\nZadr\xc3\xa9\xc4\x8dka dolina (tudi Gornjegr\xc3\xa1jska kotl\xc3\xadna ali Gorogr\xc3\xa1nsko) je najve\xc4\x8dja stranska dolina Savinje. Ime je dobila po reki Dreti.\n_START_SECTION_\nGeografija\n_START_PARAGRAPH_\nZadre\xc4\x8dka dolina se razprostira ob reki Dreti. Za\xc4\x8dne se pod prelazom \xc4\x8crnivec in kon\xc4\x8da pri Nazarjah, kjer se Dreta izliva v Savinjo. Dolga je ve\xc4\x8d kot 25\xc2\xa0km. Svojsko in lepo dolino lo\xc4\x8di na severu od preostale Zgornje Savinjske doline okoli 500 m visok gozdnati hrbet, ki ga doma\xc4\x8dini imenuje Brdo, na jugu od Tuhinjske doline Menina planina, na jugovzhodu pa od Spodnje Savinjske doline masiv Dobrovelj._NEWLINE_Iz \xc5\xa0martna ob Dreti vodi iz Zadre\xc4\x8dke doline starodavna pot \xc4\x8dez prelaz Lipa in od tam na jugovzhod do Vranskega ali na jugozahod do prelaza Slopi in dalje v Tuhinjsko dolino._NEWLINE_Zadre\xc4\x8dka dolina je tektonska udornina med Kamni\xc5\xa1ko-Savinjskimi Alpami in predalpskim svetom. Nekateri imenujejo to obmo\xc4\x8dje po najbolj znanem kraju v dolini Gornjem Gradu tudi Gorogransko. Hribovita okolica kotline je mo\xc4\x8dno gozdnata, zato je gospodarjenje z gozdom najpomembnej\xc5\xa1a gospodarska dejavnost. Naselbinska zna\xc4\x8dilnost so po dnu kotline razlo\xc5\xbeena naselja z manj\xc5\xa1imi va\xc5\xa1kimi jedri in samotne kmetije, raztresene po hribovju.\n_START_SECTION_\nVe\xc4\x8dja naselja\n_START_PARAGRAPH_\nGornji Grad, Bo\xc4\x8dna, \xc5\xa0martno ob Dreti, Kokarje, Nazarje\n_START_SECTION_\nNOB\n_START_PARAGRAPH_\nMed drugo svetovno vojno je bilo tu pomembno \xc5\xbeari\xc5\xa1\xc4\x8de osvobodilnega gibanja in poleti 1944 tudi prvo osvobojeno ozemlje na \xc5\xa0tajerskem s sredi\xc5\xa1\xc4\x8dem v Gornjem Gradu. Ob cesti iz Gornjega Grada proti Radmirju stojita spomenik in grobnica 149 partizanom, padlim decembra 1944.'